Foto's: 132 sterf in oorstromings, duisende dakloos gelaat | Maroela Media
Mense stap deur vloedwater in Nairobi, die hoofstad van Kenia (24 April 2018). Foto: Xinhua/Fred Mutune
Minstens 132 mense het sedert Maart in oorstromings in Kenia gesterf terwyl meer as 200 000 mense dakloos gelaat is.
Ongekende verwoestende vloede het sedert Maart in Kenia voorgekom weens seisoenale reën wat dié Afrikaland getref het terwyl dit nog aan't herstel was van 'n erge droogte wat die helfte van die land geraak het.
Boonop het die swaar reën ook veroorsaak dat 'n dam, 190 km noordwes van Nairobi, laat Woensdag gebars het. Die Pateldam het in Solai in die Nakurudistrik gebars. Lee Kinyajui, goewerneur van Nakuru, het gesê die voorval het "tot reuseverwoesting van eiendom en groot lewensverliese gelei".
"Die omvang van die skade moet nog bepaal word," het Kinyajui in 'n verklaring gesê.
BBC berig minstens 20 mense het gesterf toe die dam gebars het wat die oorstromingsdodetal sedert Maart op 152 te staan bring. Die Rooikruisvereniging in Kenia het op Twitter gesê 39 mense is tot dusver gered en na hospitale geneem nadat die dam gebars het.
'n Reddingsboot ontruim inwoners uit 'n nedersetting in Tana Delta in Kenia. Meer as 30 000 mense uit dié gebied moes ontruim word weens oorstromings. Foto: Andrew Kasuku/AP
Karanja Kibicho, die hoofsekretaris van die departement van binnelandse sake, het gesê afgesien van die minstens 132 bevestigde sterfgevalle is 222 456 mense volgens die jongste statistieke deur die oorstromings dakloos gelaat. Militêre helikopters en weermagpersoneel is ontplooi om mense te red wat deur die oorstromings vasgekeer is.
Laagliggende gebiede is die swaarste deur die oorstromings getref met grootskaalse verwoesting van huise, plase, infrastruktuur en basiese geriewe soos skole en hospitale. Talle skole in droë of halfdroë gebiede is byna heeltemal onder water en dit is onduidelik wanneer bedrywighede by dié skole weer sal kan voortgaan.
Groot stede is ook deur die oorstromings geraak weens verstopte dreineringstelsels.
Kibicho het 'n beroep op Keniane gedoen om uiters versigtig te wees tydens die swaar reënval in gebiede waar daar maklik oorstromings voorkom. 'n Multisektor-taakspan is sedert Maart op die been gebring en werk onverpoos om vloedslagoffers te red, asook om kos en medisyne aan landsburgers in die 32 aangetaste state in die land te neem.
Volgens Kibicho het die regering tot dusver kos ter waarde van $6 miljoen versprei, asook groot hoeveelhede noodsaaklike medikasie om 'n uitbreking van wateroordraagbare siektes te voorkom. "Die regering sal voortgaan om verskeie hulpverleningsaktiwiteite in die aangetaste dele van die land uit te voer," het Kibicho gesê.
Dit sluit in om watertoevoer en sanitasiestelsels te herstel om higiëniese toestande te verseker.
Daar word gevrees dat 'n epidemie groot stede soos Nairobi en Mombasa kan tref weens besoedeling van drinkwater.
Straatverkopers verkoop goedere in modderige gedeeltes van 'n taxi-staanplek in Nairobi in Kenia. Foto: Xinhua/Crystal
'n Omgeslaande voertuig op 'n oorstroomde pad in Nairobi, Kenia (24 April 2018). Foto: Xinhua/Fred Mutune
Inwoners gebruik 'n bande om 'n oorstroomde pad in Nairobi, Kenia oor te steek (24 April 2018). Foto: Xinhua/Fred Mutune
Motoriste probeer hul weg baan op 'n oorstroomde pad in Nairobi, hoofstad van Kenia (24 April 2018). Foto: Xinhua/Fred Mutune
SA gaan so lyk oor vyf jaar. Dit lyk darem asof die mense baie gelukkig daar is, elkeen met 'n plaas en 'n huis en gratis water en ligte. Jammer nou vir die oorspoelings maar dit lyk of hulle happy met hulle keuse van 'n REGERING is daar. NET soos dit in SA binnekort gaan lyk.